पाएं अपने शहर की ताज़ा ख़बरें और फ्री ई-पेपरडाउनलोड करें
अंबिकापुर के मेडिकल काॅलेज में कोरोना मरीजों की मौत के आंकड़े लगातार बढ़ते जा रहे हैं। इससे हालत भयावह होते जा रहे हैं। इस बीच कोविड वार्ड से लाश बाहर निकालने वाली स्वास्थ्य कर्मी फोन पर एक कर्मचारी से बात कर रही हैं। इसे सुनकर किसी का भी दिल दहल सकता है। इसका ऑडियो वायरल हुआ है। इस बातचीत में महिला स्वास्थ्य कर्मी का कहना है कि 24 घंटे के भीतर छह लोगों की मौत हुई है। इसके बाद महिला स्वास्थ्य कर्मियों ने ही ढोकर उनमें से तीन लाशों को एक बार निकाला और उसके बाद भी तीन लाश पड़ी रहीं।
लाश निकालने वाली महिला स्वास्थ्यकर्मियों का कहना है कि उनके साथ पुरुष कर्मियों की भी ड्यूटी लगाई जाए क्योंकि वे लगातार लाशों को नहीं उठा पा रही हैं। वार्ड आया व अन्य स्वास्थ्यकर्मियों का कहना है कि इस तरह उन्होंने अपनी आंखों के सामने लोगों को कभी भी मरते नहीं देखा था और न ही वार्डों से इतनी लाशें एक दिन में निकालते। मंजर देखकर अब भूख प्यास तक नहीं लग रही है। वहीं रात में डर लगता है, भगवान पता नहीं कौन सा दिन दिखा रहे हैं। बता दें कि कोविड अस्पताल में शनिवार को 7 लोगों की मौत हो गई थी। वहीं पिछले एक सप्ताह से मौत के आंकड़े थमने का नाम नहीं ले रहे हैं।
पीपीई किट पहनकर 4 घंटे ड्यूटी करने के निर्देश, चतुर्थ श्रेणी कर्मचारी कर रहे इंकार
लगातार मौतों के आंकड़े बढ़ते देखकर अब चतुर्थ श्रेणी के कर्मचारियों को 8 घंटे ड्यूटी के निर्देश दिए जा रहे हैं। वहीं चतुर्थ श्रेणी के कर्मियों का कहना है कि वे कोविड वार्ड में लगातार 8 घंटे ड्यूटी नहीं कर सकते। इससे पहले उनसे चार घंटे की ड्यूटी ली जा रही थी। कर्मचारियों ने कहा है कि उनके साथ उनके वरिष्ठ कर्मचारी सही व्यवहार तक नहीं करते, जबकि डाॅक्टर द्वारा मृत घोषित करने के बाद शवों को यही लोग पैक करते हैं।
निजी अस्पतालों के एजेंट जांच का दे रहे झांसा
एक तरफ लोग कोविड से परेशान हैं। तो वहीं दूसरी तरफ निजी अस्पताल वाले मेडिकल काॅलेज कैम्पस में अपने एजेंट भेज रहे हैं। जो दूसरी बीमारियों के मरीजों को अपने अस्पताल में भर्ती करने और जांच की सुविधाओं का लालच दे रहे हैं। जबकि मेडिकल काॅलेज से उनके लैब व अस्पतालों में रेट अधिक हैं। बताया जा रहा है कि अस्पताल प्रबंधन को भी इसकी जानकारी है, लेकिन यह एजेंट अस्पताल परिसर और वार्ड तक पहुंच कर मरीजों के परिजन को बरगला रहे हैं। दूसरी तरफ अस्पताल में सीटी स्कैन करीब 10 दिन से बंद है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn